กรรมการเฟดประสานเสียงปรับขึ้นดอกเบี้ยเดือนธ.ค.
กรรมการเฟดประสานเสียงปรับขึ้นดอกเบี้ยเดือนธ.ค.
24 พ.ย. 2559

ธนาคารกลางสหรัฐ (เฟด) เปิดเผยรายงานการประชุมคณะกรรมการกำหนดนโยบายการเงิน (FOMC) ประจำวันที่ 1-2 พ.ย.59 โดยระบุว่า เจ้าหน้าที่เฟดมีความเห็นว่า เป็นเรื่องเหมาะสมที่จะปรับขึ้นอัตราดอกเบี้ยในเร็วๆนี้ ขณะที่เจ้าหน้าที่บางคนมองว่า การปรับขึ้นอัตราดอกเบี้ยควรจะมีขึ้นในการประชุมเดือนธ.ค. 
โดยรายงานการประชุมระบุว่า “กรรมการส่วนใหญ่แสดงความคิดเห็นว่า การปรับขึ้นอัตราดอกเบี้ยระยะสั้น (federal funds rate) ในเร็วๆนี้ ถือเป็นเรื่องที่เหมาะสม ตราบใดที่มีข้อมูลบ่งชี้ว่าเศรษฐกิจยังคงเคลื่อนไหวไปในทิศทางที่สอดคล้องกับเป้าหมายของคณะกรรมการ FOMC
ขณะที่เจ้าหน้าที่เฟดบางคนระบุว่า “การตัดสินใจปรับขึ้นดอกเบี้ยควรเกิดขึ้นในการประชุมครั้งต่อไป”
นอกจากนี้รายงานการประชุมยังระบุด้วยว่า เจ้าหน้าที่เฟดหลายคนได้แสดงความวิตกว่า ปัจจัยเสี่ยงที่มีต่อเสถียรภาพทางเศรษฐกิจและการเงินนั้น อาจจะเพิ่มขึ้น หากตลาดแรงงานอยู่ในภาวะที่ร้อนแรงเกินไปหรืออัตราดอกเบี้ยอยู่ในระดับต่ำเป็นเวลานานเกินไป ขณะที่เจ้าหน้าที่บางคนมองว่า การปล่อยให้อัตราว่างงานลดลงต่ำกว่าระดับปกตินั้น อาจผลักดันให้อัตราเงินเฟ้อปรับตัวขึ้นสู่ระดับเป้าหมายของเฟดที่ 2% ภายในระยะเวลาที่รวดเร็วขึ้น
                